Джэду Аниуар и дыщэ
Аруан районым щыщ спортсмен Джэду Аниуар «Иван Ярыгин» дунейпсо зэхьэзэхуэм Гран-при дыщэ медалыр къыщихьащ. Я лъахэгъу бэнакIуэ цIэрыIуэр Нарткъалэ дыхьэпIэм деж къыщрагъэблэгъэжащ.
А зэIущIэм хэтащ район администрацэм и Iэтащхьэ Къанокъуэ Антемыркъан, щIыпIэ самоуправленэм и советым и унафэщI КIущ Валерэ, бэнэкIэ хуитымкIэ районым и федерацэм и тхьэмадэ НэгъэцIу Руслан, Джэду Аниуар зыщыщ Псыгуэнсу къуажэм и администарцэм и Iэтащхьэмрэ бэнакIуэхэмрэ, Аруан куейм щыпсэухэр. БэнакIуэ цIэрыIуэм и текIуэныгъэм къы- хуихьа дэрэжэгъуэмкIэ къезыгъэблэгъэжахэм ядэгуэшащ.
2013 гъэм Аниуар япэ увыпIэр къызэрихьар зыпэмыплъауэ къалъытами, Европэм и чемпионым и зэфIэкIыр иджы щIигъэбыдащ. Красноярск екIуу зыкъызэрыщигъэлъэгъуам Джэдум къыхуихьар дыщэ медалым и закъуэкъым, атIэ ар хэтынущ Европэм пашэныгъэр къыщыхьынымкIэ зэхьэзэхуэм.
Илъэс и пэкIэ Енисей псы Iуфэхэм «Ярыгин м мемориал»-м щытекIуэри Европэ чемпионатым кIуащ икIи абы дыщэр щызыIэригъэхьащ. Иджырей зэхьэзэхуэм и кIэух зэIущIэм къыщыхуэза дагъыстэн щIалэ Гаджимагомедов Ахьмэд, Джэдум и дежкIэ гугъуу щытами, икIэм-икIэжым абы зэрефIэкIыр къигъэлъэгъуащ.
Сокъур Риммэ.
